
   Serviciul impozite și taxe locale, încasări și urmărire – Compartiment urmărire contracte  
   Nr. 3626  din 07.04.2022 


Raport de specialitate
la proiectul de hotărâre privind darea în folosință gratuită a unei suprafețe de 300 mp. teren intravilan din domeniul public al Municipiului Marghita, situat în localitatea Cheț, Municipiul Marghita, jud. Bihor, având nr. cad. 105488, înscris în Cartea Funciară nr. 105488 Marghita, 
în vederea construirii unei capele 



Prin cererea înregistrată sub nr. 1/1971 din 06.04.2022, Parohia Ortodoxă Română Cheț a solicitat transmiterea în folosință gratuită a suprafeței de 300 mp. teren intravilan din domeniul public al Municipiului Marghita, având nr. cadastral 105488, înscris în Cartea Funciară nr. 105488 Marghita, situat în localitatea Cheț, Municipiul Marghita, jud. Bihor, în vederea construirii unei capele în care se vor desfășura ritualuri religioase specifice înmormântării.  

Ținând seama de H.C.L. nr. 166/31.08.2021 privind aprobarea constituirii unui număr cadastral în vederea deschiderii unei cărți funciare noi pentru teren situat în intravilanul localității Cheț, Municipiul Marghita și aflat în proprietatea public a Municipiului Marghita, precum și de Planul de amplasament și delimitare a imobilului, reiese faptul că s-a constituit un nou număr cadastral 105488, în suprafață de 300 mp., rezultat din dezlipirea cotei de 300 mp. teren din totalul de 3892 mp. al numărului topografic 1079 – Cheț, înscris în C.F. nr. 103814 Marghita, teren intravilan liber de construcții, proprietate publică a municipiului situat în municipiul Marghita, sat Cheț, jud. Bihor.  

Având în vedere prevederile din Legea nr. 489/2006 privind libertatea religioasă şi regimul general al cultelor, 
- art. 8 alin. (1) ,,Cultele recunoscute sunt persoane juridice de utilitate publică”, 
- art. 9 alin. (2) și (3): ,,(2) Cultele sunt egale în faţa legii şi a autorităţilor publice. Statul, prin autorităţile sale, nu va promova şi nu va favoriza acordarea de privilegii sau crearea de discriminări faţă de vreun cult. 
  (3) Autorităţile publice cooperează cu cultele în domeniile de interes 
comun şi sprijină activitatea acestora.”.


	Astfel, capela mortuară ce urmează a fi edificată prin contribuția Parohiei Ortodoxe Române Cheț, Parohiei Române Unită cu Roma Greco-Catolică Cheț, Bisericii Cultului Creștin Baptist Viișoara și a Municipiului Marghita, va fi folosită în comun de cultele religioase mai sus menționate. 
În cazul în care, din vina oricărui cult, apar divergențe de orice fel cu privire la construirea, folosirea și întreținerea capelei, se va pune în aplicare o clauză de reziliere care va fi cuprinsă în contractul de dare în folosință gratuită a terenului, prin care se stabilește aplicabilitatea prevederilor art. 581, art. 582 și următoarele din Codul civil, după caz, anume:
,,Art. 581. 
În cazul în care autorul lucrării autonome cu caracter durabil asupra imobilului altuia este de bună-credinţă, proprietarul imobilului are dreptul:
a) să ceară instanţei să dispună înscrierea sa în cartea funciară ca proprietar al lucrării, plătind, la alegerea sa, autorului lucrării fie valoarea materialelor şi a manoperei, fie sporul de valoare adus imobilului prin efectuarea lucrării; sau
b) să ceară obligarea autorului lucrării să cumpere imobilul la valoarea de circulaţie pe care acesta ar fi avut-o dacă lucrarea nu s-ar fi efectuat.
Art. 582. 
(1) În cazul în care autorul lucrării autonome cu caracter durabil asupra imobilului altuia este de rea-credinţă, proprietarul imobilului are dreptul:
a) să ceară instanţei să dispună înscrierea sa în cartea funciară ca proprietar al lucrării, cu plata, la alegerea sa, către autorul lucrării, a jumătate din valoarea materialelor şi a manoperei ori din sporul de valoare adus imobilului; sau
b) să ceară obligarea autorului lucrării la desfiinţarea acesteia; sau
c) să ceară obligarea autorului lucrării să cumpere imobilul la valoarea de circulaţie pe care acesta ar fi avut-o dacă lucrarea nu s-ar fi efectuat.
(2) Desfiinţarea lucrării se face, cu respectarea dispoziţiilor legale în materie, pe cheltuiala autorului acesteia, care este ţinut totodată să repare orice prejudicii cauzate, inclusiv pentru lipsa de folosinţă.
Art. 583. 
(1) Proprietarul imobilului dobândeşte dreptul de proprietate asupra lucrării adăugate necesare din momentul efectuării acesteia, plătind autorului cheltuielile rezonabile făcute de acesta, chiar dacă imobilul nu mai există.
(2) În cazul în care lucrarea a fost efectuată cu rea-credinţă, din suma datorată de proprietarul imobilului se va putea deduce valoarea fructelor imobilului diminuată cu costurile necesare obţinerii acestora.
Art. 584. 
(1) În cazul în care autorul lucrării utile este de bună-credinţă, proprietarul imobilului devine proprietarul lucrării din momentul efectuării acesteia, cu plata, la alegerea sa:
a) a valorii materialelor şi a manoperei; sau
b) a sporului de valoare adus imobilului.
(2) În cazul în care autorul lucrării utile este de rea-credinţă, proprietarul imobilului are dreptul:
a) să devină proprietarul lucrării, în funcţie de regimul acesteia, cu sau fără înscriere în cartea funciară, după caz, plătind, la alegerea sa, autorului lucrării fie jumătate din valoarea materialelor şi a manoperei, fie jumătate din sporul de valoare adus imobilului; sau
b) să ceară obligarea autorului lucrării la desfiinţarea acesteia, cu repunerea imobilului în situaţia anterioară şi plata de daune-interese.
(3) În ambele cazuri, când valoarea lucrării este considerabilă, proprietarul imobilului poate cere obligarea autorului să îl cumpere la valoarea de circulaţie pe care imobilul ar fi avut-o dacă lucrarea nu s-ar fi efectuat.”.    
Potrivit art. 349 din Codul administrativ aprobat prin O.U.G. nr. 57/2019 conținutul actului prin care se realizează darea în folosință gratuită va cuprinde următoarele: 
a) datele de identificare a bunului şi valoarea de inventar a acestuia;
b) în cazul bunurilor cu regim special, indicarea reglementărilor legale specifice privind paza şi protecţia;
c) destinaţia bunului;
d) durata pentru care se acordă folosinţa gratuită;
e) termenul la care se va realiza predarea-primirea materială a bunului;
f) obligaţiile instituţiei de utilitate publică beneficiară;
g) entitatea care suportă cheltuielile de întreţinere a bunului, potrivit destinaţiei sale;
h) modalităţi de angajare a răspunderii şi sancţiuni.

Astfel, propunem analizarea posibilității dării în folosință gratuită a suprafeței de 300 mp. teren intravilan din domeniul public al Municipiului Marghita, având nr. cadastral 105488, înscris în Cartea Funciară nr. 105488 Marghita, situat în localitatea Cheț, Municipiul Marghita, jud. Bihor, în vederea construirii unei capele mortuare în care se vor desfășura ritualuri religioase specifice, contract care va cuprinde în mod obligatoriu și clauza de reziliere în cazul apariției unor divergențe de orice fel cu privire la folosirea capelei de către Parohia Ortodoxă Română Cheț, Parohia Română Unită cu Roma Greco-Catolică Cheț și Biserica Cultului Creștin Baptist Viișoara, clauză de punere în aplicare a prevederilor art. 581, art. 582 și următoarele din Codul civil, după caz.    


Compartiment urmărire contracte
                Kovacs Andrea

